Skote klap toe | Netwerk24
Skote klap toe
Deur Tamsyn Jantjies 05 November 2018 06:01
Verlede Vrydag het inwoners van Fortuinstraat in Strand letterlik wakker geskrik.
Een inwoner verduidelik hoe hy en sy vrou omstreeks 05:00 gehoor het hoe skote naby hul woning klap.
“Ek het net die laaste skoot gehoor, maar my vrou het al ses skote hoor afgaan. Ek het nog vir my vrou gesê dis seker mense wat om die draai plate kap. Maar net ná 05:00 is ons in kennis gestel van die skietery wat voor my broer se huis plaasgevind het,” het die inwoner wat anoniem wou bly, aan DistriksPos verduidelik.
Volgens inligting wat van die polisie bekom is, was ’n inwoner van Tweede-straat op pad na sy huis toe hy oplet ’n onbekende man kom by sy voorhek uitgestap.
“Hy het die verdagte met sy motor agtervolg toe dié begin weghardloop het. Toe die verdagte die hoek van Fortuinstraat en Derdestraat genader het, het hy op die inwoner se motor begin skiet. Ses skote is afgevuur. Die motor is in die linkervoorwiel, voorruit en linkeragterdeur raakgeskiet,” het ’n polisiewoordvoerder van Strand gesê.
Die inwoner het in sy motor gebuk terwyl die skote afgevuur is.
Die verdagte het van die toneel af weggehardloop.
Die inwoner het geringe beserings opgedoen, onder meer ’n skraapwond as gevolg van ’n koeël wat hom skrams getref het.
’n Nege mm-magasyn is op die toneel gevind.